Bejaardes op NW-plaas aangevalDie polisie en paramedici by die egpaar se huis. Foto: Verskaf ŉ Bejaarde egpaar is Woensdagoggend op hul plaas in Noordwes aangeval, aangerand en beroof. Francois Olivier, verbonde aan die Magalies-Oos-radiogroep wat op die toneel was, het Donderdag aan Maroela Media gesê die egpaar, Boet en Jessie Pienaar, is omstreeks 07:30 op hul plaas in Buffelsfontein buite Marikana deur twee verdagtes oorval. “Jessie is die oggend na die kraal toe om vir hul beeste oop te maak. Die verdagtes het haar by die kraal ingewag nadat hulle toegang tot die plaas gekry het deur die draadheining te knip,” het Olivier gesê. Die aanvallers het Jessie en die egpaar se vyf rifrughonde aangerand. Boet is in die huis oorval en aangerand. Hy is daarna gedwing om die kluis uit te wys, waarna die egpaar met gordels vasgebind is. Die aanvallers het met geld wat in Boet se beursie was, drie vuurwapens, sonpanele en selfone van die toneel gevlug. Jessie het later ŉ skêr gebruik om Boet se hande los te maak, waarna hy haar losgemaak het. “Die radiogroep is omstreeks 09:00 geaktiveer nadat hul bure daarna hulp ontbied het. Met ons aankoms op die toneel was die egpaar erg getraumatiseerd. Jessie moes na die Brits-hospitaal geneem word vir behandeling. Boet wou nie hospitaal toe gaan nie. Jessie is Woensdagmiddag reeds ontslaan en is terug by die huis. Sy het beserings aan haar voorkop en ribbebene opgedoen. Boet is in die gesig geslaan.” Die egpaar se honde is nie ernstig beseer nie en was kalm toe hulp daar opdaag. Sers. Kelebogile Moleko, provinsiale polisiewoordvoerder, het Donderdag die voorval aan Maroela Media bevestig. Sy het gesê een van die verdagtes was met ŉ vuurwapen gewapen en het dit glo op die slagoffers gerig. Volgens die polisie is die slagoffers met vuiste en oop hande aangerand. Die Marikana-polisie ondersoek ŉ saak van huisroof. ŉ Soektog na die verdagtes is van stapel gestuur. Niemand is nog in verband met die aanval in hegtenis geneem nie.